KOŠICE. Časť lokality, kedysi patriacej pod VSS, sa odčlenila od mestskej časti Juh a stala sa súčasťou Barce, ktorá o to žiadala.
Historické hranice dvoch miestnych samospráv sa tak po rokoch zmenili. Odsúhlasili to trojpätinovou väčšinou mestskí poslanci na ostatnom zastupiteľstve.
Zmena hranice sa dotkne podľa starostu Barce Františka Krištofa (KDH) asi deviatich domov a 21 ľudí, bývajúcich najmä na Niklovej a Gavlovičovej ulici. Hovorí, že o pričlenenie k Barci žiadali asi 12 rokov, odkedy si tu postavili domy.
Už sa starajú
"Občania, ktorí tam bývajú, majú problém s realizáciou svojich potrieb ako údržba komunikácií, osvetlenia, keďže pôvodne patrili k mestskej časti Juh, ktorá tieto veci nemá v správe."
Starosta opisuje, že nedochádza k zásadnej zmene, skôr k administratívnej.
"Aj doteraz sme sa o týchto ľudí starali my. Budú radi, lebo sa im môžeme venovať a neporušovať pritom zákon o rozpočtových pravidlách z hľadiska údržby," povedal pred mestskými poslancami.
Kedysi to bol priemyselný areál
Starosta Juhu Jaroslav Hlinka (nez.) so zmenou tiež súhlasí.
"Niektoré selektívne časti Juhu v súčasnosti vyrástli do iných sídlisk, preto je logicky kompaktnejšie, aby tvorili časť a súčasť Barce."
Lokalita VSS kedysi slúžila ako priemyselný areál. Podľa pôvodne platného územného plánu bola určená na funkciu zariadení pre výrobu, skladov a stavebnej výroby.
Zmenu územného plánu odsúhlasilo miestne zastupiteľstvo Juh ešte v roku 1998. Na území sa tak začala stavať nízkopodlažná obytná zástavba.
Výstavba rodinných domov sa viazala aj na existujúcu zástavbu v Barci.